《南浦 春水用张玉田韵》
清代·王倩

一碧影摇空，捲晴烟，恰似奁开清晓。昨夜报方生，村南北、已把游尘净扫。

棹歌何处，鸳鸯惊散圆沤小。梅雨几番添几尺，渐没汀洲芳草。

坐来天上浮查，指弯环溪路，仙源近了。萍藻半浮沉，苔矶湿、知有浣纱人到。

相思渺渺。桃花溪上离筵悄。倘见渔郎须问讯，流过落红多少。

作者简介：浙江钱塘人，字琬红，晚号秋士。叶恕妻。能诗。卒年六十六。有《小嫏嬛吟稿》。